Na temelju članka 6. i članka 10. stavak 1. Zakona o zaštiti od buke (Narodne novine broj 30/09., 55/13., 153/13., 41/16., 114/18. i 14/21.) i članka 33. stavka 1. točke 3. Statuta Općine Jelenje („Službene novine Općine Jelenje“ broj 59/23.), Općinsko vijeće Općine Jelenje na 21. sjednici održanoj 20. rujna 2024. godine, donosi

**ODLUKU**

**o dozvoljenom prekoračenju najviše dopuštene razine buke**

**na području općine Jelenje**

**Članak 1.**

Ovom se Odlukom određuju lokacije na kojima se na području općine Jelenje mogu održavati javni skupovi, organizirati razonode, zabavne, kulturne i sportske priredbe, festivali, koncerti i druge slične aktivnosti na otvorenom prostoru(u daljnjem tekstu: manifestacije) pri održavanju kojih postoji mogućnost prekoračenja dopuštenih razina buke određenih propisom koji regulira najviše dopuštene razine buke u sredini u kojoj ljudi rade i borave te uvjeti za izdavanje dozvole kojom se definira datum i vrijeme prekoračenja dopuštenih razina buke, kao i putevi za dolaženje i odlaženje sudionika navedenih događanja.

**Članak 2.**

Dozvoljava se prekoračenje dopuštenih razina buke radi zadovoljavanja potreba održavanja manifestacija na otvorenom prostoru i to na sljedećim lokacijama:

* javne površine u naselju Dražice: površina Trga Mlikarice (k.č.br. 1806/811 k.o. Dražice), prostor ispred poslovnih prostora ispod tribina nogometnog kluba „NK Rječina“(k.č.br. 1806/810 k.o. Dražice) i parkiralište ispred tribina nogometnog kluba „NK Rječina“ k.č.br. 1806/810 k.o. Dražice),
* javne površine u naselju Dražice: površine uz nogometno igralište „NK Rječine“, ulaz u nogometno igralište „NK Rječine“(k.č.br. 1808/16 k.o. Dražice), ispred Brodokomerca (k.č.br. 1806/458 i 1806/462 k.o. Dražice) i oko kružnog toka u ulici Dražičkih boraca 64 (k.č.br. 1806/16 k.o. Dražice, k.č.br. 1806/19 k.o. Dražice i k.č.br. 1806/20 k.o. Dražice).
* javne površine oko boćarskog doma Dražice, čitaonice Zoretići, čitaonice Lukeži, boćarskog doma Podhum te javne površine Lucinski vir i Podkilavac – Rastočine.

**Članak 3.**

Prekoračenje najviše dopuštene razine buke iz članka 2. Ove Odluke dozvoljava se za vrijeme održavanja manifestacija koje organizira ili suorganizira Općina Jelenje ili Turistička zajednica Općine Jelenje, a najdulje do 5 sati iza ponoći.

Za manifestacije na području općine Jelenje koje organiziraju sportske, kulturne i druge udruge, društva, odnosno drugi organizatori, prekoračenje najviše dopuštene razine buke dozvoljava se za vrijeme održavanja manifestacija, a najdulje do 3 sata iza ponoći.

**Članak 4.**

Buka koja nastaje uslijed manifestacija iz članka 3. ove Odluke ne smije u drugim ulicama ili dijelovima ulica te u ostalim dijelovima naselja prelaziti dopuštene granice.

**Članak 5.**

Iznimno, u cilju omogućavanja organizacije javnih događanja koja svojim karakterom i vremenom trajanja zahtijevaju određivanje uvjeta drugačijih od uvjeta propisanih ovom Odlukom, općinski načelnik može za takvo javno događanje posebnim aktom (dozvolom) odrediti drugačije uvjete.

**Članak 6.**

Putevi za dolaženje i odlaženje sudionika navedenih manifestacija za automobile i pješake su svi prometni pravci, ulice, ceste, trgovi, šetališta, parkovi i sl. koji nisu u to vrijeme propisno zatvoreni znakovima ili se nalaze pod privremenom prometnom regulacijom u sklopu predmetnih manifestacija.

**Članak 7.**

U periodu održavanja manifestacija, uporaba elektroakustičkih i akustičnih uređaja na otvorenom u sklopu objekata registriranim za obavljanje ugostiteljske djelatnosti koji se nalaze unutar lokacija navedenih u članku 2. ove Odluke, dopuštena je najdulje do 3 sata iza ponoći.

Izvan perioda održavanja manifestacija, uporaba elektroakustičkih i akustičnih uređaja na otvorenom u sklopu objekata registriranim za obavljanje ugostiteljske djelatnosti koji se nalaze unutar lokacija navedenih u članku 2. ove Odluke, dopuštena je najdulje do 2 sata iza ponoći.

Buka koja nastaje uporabom elektroakustičkih uređaja i ostalih izvora buke uslijed manifestacija ne smije prelaziti najviše dopuštene razine buke propisane pravilnikom kojim su propisane najviše dopuštene razine buke na otvorenom prostoru.

**Članak 8.**

Nadzor nad provedbom ove Odluke provodi komunalni redar Općine Jelenje.

Pri provedbi nadzora komunalni redar Općine Jelenje ovlašten je poduzimati upravne mjere, pokrenuti prekršajni postupak i naplatiti kaznu na mjestu počinjenja prekršaja, sukladno odredbama Zakona o zaštiti od buke.

Postupanje komunalnog redara Općine Jelenje temeljem ovlaštenja iz Zakona o zaštiti od buke i propisa donesenih na temelju istog, ne isključuje postupanje sanitarne inspekcije Državnog inspektorata, kao nadležnog tijela državne uprave sukladno odredbama istoga Zakona.

**Članak 9.**

Ova Odluka stupa na snagu osmog dana od dana objave u „Službenim novinama Općine Jelenje“.

|  |  |
| --- | --- |
| KLASA: | **024-04/24-01/4** |
| URBROJ: | **2170-20-03-03/09-24-9** |
| Dražice, | **24. rujna 2024.** |

PREDSJEDNICA OPĆINSKOG VIJEĆA

OPĆINE JELENJE

Izabela Nemaz